אליעזר טולדנו

אליעזר טולדנו (נולד ב-12 באוקטובר 1973) הוא קצין בצה"ל בדרגת אלוף המכהן כראש אגף אסטרטגיה ומעגל שלישי. בעבר שימש בין היתר מפקד פיקוד הדרום, מפקד אוגדת עזה, המזכיר הצבאי של ראש הממשלה, מפקד חטיבת הצנחנים, מפקד יחידת מגלן ומפקד חטיבה 226.

ביוגרפיה 
טולדנו, בנם של חיים ולינדה, ילידי מרוקו, נולד בירושלים בעיצומה של מלחמת יום הכיפורים. גדל בקריית מוצקין. למד בישיבת פרחי אהרון בקריית שמואל ולאחר מכן עבר לקריית החינוך אורט קריית ביאליק והיה חניך ומדריך בתנועת בני עקיבא בעיר מגוריו.

שירות צבאי 
התגייס לצה"ל בנובמבר 1991, התנדב לצנחנים ושובץ בגדוד 101. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לגדוד 101 ומונה למפקד מחלקה. בהמשך שירת כסגן מפקד פלוגה. לאחר מכן מונה למפקד פלוגה בגדוד 101. בהמשך שימש כקצין המבצעים (קמב"ץ) החטיבתי. לאחר מכן מונה למפקד פלגת ההכשרות בסיירת מטכ"ל. בשנת 2000 יצא ללימודי תואר ראשון בכלכלה ובפילוסופיה באוניברסיטה העברית בירושלים. בתחילת מבצע חומת מגן קטע את לימודיו, והצטרף ללחימה במסגרת חטיבת הצנחנים. לאחר סיום לימודיו מונה לסגן מפקד גדוד 890. לאחר לימודים בפו"ם מונה לסגן מפקד יחידת מגלן.

ביוני 2005 הועלה לדרגת סא"ל ומונה למפקד גדוד 101, וכיהן בתפקיד עד שנת 2006. במהלך התפקיד הוביל את הגדוד בלחימה כנגד הטרור הפלסטיני באינתיפאדה השנייה. ביוני 2006 מונה למפקד יחידת מגלן, והוביל אותה בין היתר במלחמת לבנון השנייה. בתחילת המלחמה כוח מהיחידה חילץ את גופותיהם של צוות הטנק מגדוד 82, שהושמד ממטען צד במהלך המרדף אחר החוטפים. בימים שלאחר מכן נורתה אש מרגמות, תול"ר ורקטות לעבר אביבים, יראון ויישובים נוספים, מאזור ג'בל א-דיר הסמוך למארון א-ראס. כוח מהיחידה חצה את הגבול כדי לסרוק את השטח ולפגוע בחוליות החזבאללה האחראיות לירי, הכוח התמקם בשטח סבוך עטור בצמחייה, הלוחמים הבחינו בדלת מתכת וברשתות הסוואה הפרושות מעליה (שטח זה הוגדר לאחר מכן בצה"ל "שמורת טבע") הם הטילו רימון לפיר, ממנו נהרגו מספר מחבלים, המחבלים הנותרים יצאו מפירים נוספים, ובקרב שהתפתח נהרגו שני לוחמים מהיחידה ושמונה מחבלים, בהם, אלו שנהרגו בפיר הראשון כתוצאה מפיצוץ הרימון. בהמשך הציע תוכנית פעולה לפגיעה במשגרי הרקטות של חזבאללה, התוכנית אושרה והיחידה ביצעה את מבצע נערי החוף שהוכתר כמוצלח. על פעילותה במלחמה, קיבלה היחידה בפיקודו צל"ש יחידתי, ממפקד פיקוד המרכז, גדי שמני. בהמשך הוביל את היחידה במבצעים ברצועת עזה. בשנת 2008 סיים את תפקידו. בשנת 2009 מונה לקצין אג"ם של אוגדת איו"ש, ושימש בתפקיד עד שנת 2011, ובמקביל השתלם בקורס מפקדי חטיבות.

בשנת 2011 הועלה לדרגת אל"ם ומונה למפקד חטיבה 226 ובמקביל למפקד מגמה בקורס מפקדי פלוגות ומפקדי גדודים, ושימש בתפקידיו עד שנת 2013. ב-16 במאי 2013 מונה למפקד חטיבת הצנחנים, והוביל את החטיבה בין היתר במבצע שובו אחים ובמבצע צוק איתן, במהלכו הרגו לוחמי החטיבה 141 מחבלים בקרבות פנים אל פנים וכן הכווינו אש מנגד שהרגה כ-70 נוספים, חשפו 47 פירי מנהרות לחימה וארבע מנהרות התקפיות, וכן עצרו שבעה פעילי טרור. במהלך הלחימה נהרגו 9 מהלוחמים. ב-1 ביולי 2015 סיים את תפקידו.

ב-3 בספטמבר 2015 הועלה לדרגת תא"ל וב-8 בספטמבר נכנס לתפקיד המזכיר הצבאי של ראש הממשלה בנימין נתניהו, ושירת בתפקיד זה עד 16 באוגוסט 2018.

מפקד אוגדת עזה ואלוף פיקוד דרום
ב-24 באוקטובר 2018 מונה למפקד אוגדת עזה, תפקיד אותו מילא עד 2 באוגוסט 2020. ב-14 במרץ 2021 הועלה לדרגת אלוף וב-21 במרץ נכנס לתפקידו כמפקד פיקוד הדרום, במאי 2021 הוביל את הפיקוד במבצע שומר החומות. טולדנו התנגד לכניסה קרקעית במהלך המבצע והיה מהמצדדים הגדולים בהתקפת מערך המנהרות של חמאס שנודע כ"המטרו", התקפה שהשיגה תוצאות רכות ועל כן הושמע נגדה ביקורת במערכת הביטחון. כאלוף הפיקוד, טולדנו תמך בהעלאת רמת החיים של תושבי רצועת עזה ועל כן תמך בהכנסת מזוודות כסף לעזה. על מכשול הגבול בין ישראל לרצועת עזה אמר: "זה מכשול טוב, חזק, ואנחנו מאוד גאים בו." לאחר המבצע, חלה השנה השקטה בעוטף עזה מאז 2005. 

בתקופתו כמפקד האוגדה, ולאחר מכן כאלוף הפיקוד, המשיך תהליך ההחמרה בהוראות הפתיחה באש על גבול רצועת עזה שהחל בתחילת 2018. עומק הפרימטר בקרבת הגבול שאליו אסור לעזתים להכנס צומצם מ-300 מטרים ל-100 מטרים והוטלו הגבלות קשות על ירי נגד עזתים לא חמושים שאפשרו להם לגשת עד לגדר. צה"ל נמנע מלירות נגד עזתים שחצו את הגדר ונגד משליכי בקבוקי תבערה. באמצע 2019 אף הוטלו הגבלות על ירי כלפי חמושים המתקרבים לגדר מחשש לפגיעה באנשי חמאס המרסנים את המהומות. הוראות הפתיחה באש השתרעו על פני 14 עמודים וכללו פרקים ארוכים עם תנאים מסובכים עד לירי. 

באוגוסט 2022 הופר השקט, כאשר החל מבצע עלות השחר, שהפעם רוכז בלחימה מול הג'יהאד האסלאמי הפלסטיני, ולא חמאס. המבצע בן שלושת הימים היה תולדה של גישת נקיטת היוזמה ההתקפית של טולדנו, כאשר ישראל יזמה את המכה הראשונה על ארגון הטרור תוך כדי הטלת עוצר על יישובי עוטף עזה לשמירה על ביטחון האזרחים. במהלך המבצע בוצעו סיכולים ממוקדים במפקדי החטיבות הצבאיות של הארגון, תייסיר אל-ג'עברי וח'אלד מנצור. במאי 2023 הוא פיקד על סבב לחימה נוסף מול הג'יהאד האסלאמי: מבצע מגן וחץ, שהחל בעקבות ירי רקטי לעבר ישראל ימים ספורים קודם לכן ונפתח בשלושה סיכולים ממוקדים מקבילים של בכירי הג'יהאד האסלאמי. טולדנו התנגד לסיום מהיר של המבצע ואמר עליו: "צריך למצות את הפוטנציאל של המבצע - ומבחינתי זה להרוג את הפעילים הבכירים." את מקומו בפיקוד דרום החליף האלוף ירון פינקלמן.

המשך שירותו
ב-3 במאי 2023 אושר מינויו לתפקיד ראש אגף אסטרטגיה ומעגל שלישי, והוא נכנס לתפקיד ב-26 בספטמבר 2023.

חיים אישיים והשכלה 
טולדנו מתגורר במושב בית גמליאל, נשוי למרה ואב לחמישה ילדים. בעל תואר ראשון בפילוסופיה וכלכלה ותואר שני בהיסטוריה וביטחון לאומי, שניהם מהאוניברסיטה העברית בירושלים.

לקריאה נוספת 
 
 
 
 אלישיב שמשי, "ארדוף אויביי ואשיגם", הוצאת מודן והוצאת משרד הביטחון, 2019

קישורים חיצוניים 

 
 
 
 
 
 
 
 
מאמרים פרי עטו
 
 ערן ניב, אליעזר טולדנו ויותם אמיתי, "ברבורים שחורים" במלחמת העולם השנייה, מערכות, גיליון 437, יוני 2011

 נפקד וכל כך נוכח, ידיעות אחרונות, 4 במאי 2014, עמוד 20, כפי שהועלה באתר פרש
 
 הספר שלי: "אביב חלדו" מאת אניטה שפירא, אתר צה"ל, 12 ביוני 2017

הערות שוליים 

לוחמי סיירת מטכ"ל
מפקדי גדודים בחטיבת הצנחנים
מפקדי יחידת מגלן
מפקדי חטיבה 226
מפקדי חטיבת הצנחנים
מזכירים צבאיים של ראש הממשלה
מפקדי אוגדת עזה
מפקדי פיקוד הדרום
אלופי צה"ל
חברי המטה הכללי של צה"ל
בוגרי אורט קריית ביאליק
בוגרי בני עקיבא
בוגרי האוניברסיטה העברית בירושלים
אליעזר
קריית מוצקין: אישים
בית גמליאל: אישים
ישראלים שנולדו ב-1973